СОФИЙСКИ УНИВЕРСИТЕТ „СВ.КЛИМЕНТ ОХРИДСКИ“

ФАКУЛТЕТ ПО ПЕДАГОГИКА

Есе на тема

**“Моята специалност”**

Живко Михайлов Михалев

Специалност Социални дейности

Фак. номер 67555

София, 2021 г.

Моята специалност е социалната, емпатичната и даващата шанс за ново начало, а именно – Социални дейности.

Преди да избера тази прекрасна специалност, имах много колебания спрямо това какво искам да уча. Един ден, като магия, тя се появи пред мен. Реших да прочета малко повече за тази материя и точно тогава разбрах, че това е специалността за мен, и усетих, че трябва да стана част от нея.

Често нашата специалност бива подценявана в обществото ни, но е факт, че подценяваните неща накрая се оказват най-нужни и значими за всеки. Социалните дейности са изключително ценни за мен, защото всеки ден ме научават на нови неща. Пред мен се отварят нови светове и врати, които не съм подозирал, че имам нужда да опозная. Горд съм да твърдя, че специалността ми помага да израсна като човек. Кара ме да се замислям за неща, върху които преди това никога не бих предполагал, че ще размишлявам. Помага ми да се фокусирам върху малките неща, върху детайли, които досега не са ми правили впечатление. Това се дължи именно на факта, че в тази специалност всичко се намира в детайла и усета, тъй като същността ѝ е свързана с това да умееш да помагаш, да си съпричастен и да съдействаш на хората. Нужно е човек да притежава споменатите качества, за да се докосне истински до материята.

Социалните дейности ни учат на ценностите, които всеки човек трябва да зачита, а именно благородство, смелост, справедливост, съпричастност и не на последно място уважение. Дава ни се възможността да разбираме хората на по-възвишено емоционално ниво. Социалните дейности не помагат само на една конкретна група хора. Професията е широко спектърна и се занимава с хора с девиантно поведение, семейства, изоставени деца, деца с увреждания, възрастни с увреждания, хора с алкохолни и наркотични потребности, хора със суицидни мисли и депресивни състояния. Това е малка част от групите, има и още много. Специалността помага и променя живота на хората, като го прави по-добър, а за мен няма нищо по-важно и удовлетворително от това да имаш възможността да помогнеш на някого и да възвърнеш надеждата му за живот и ново начало. Ново начало, което да накара човека да повярва отново в себе си и да следва пътя си. Когато знаем, че има надежда, ние мечтаем за нещо по-добро и възвишено. Това ни кара да се чувстваме живи. Надеждата ни дава цел, която ни връща в борбата, наречена „живот“. Щом хората, с които работим, се докоснат до тази магия, те ще се завърнат в битката по-силни и социалният работник ще бъде там да ги държи за ръка и да ги окуражава да продължават смело напред.

Специалността ни заслужава да бъде по-популяризирана в обществото. Живеем в такива времена, в които хората доста често не осъзнават проблемите си, а когато един човек не осъзнава проблемите си, няма как да се обърне към някого и да поиска помощ. Всичко това води до потискане и задълбочаване на вътрешните терзания. В днешно време всеки иска да запази егото си, вместо да поиска помощ и да приеме подадената му ръка. Именно затова смятам, че моята специалност е най-значима и нужна за обществото – защото тя е там да ти подаде ръка независимо от ситуацията и положението. Тя е там да те хване и да ти върне самоувереността и надеждата. Тя е там, за да превъзмогне егото ти и да ти помогне да видиш извън него. А видиш ли отвъд егото си, ще видиш и проблема. Видиш ли проблема, ще поискаш помощта, от която се нуждаеш. Използвам това за пример, защото трябва да спрем да бягаме от недостатъците си и да разберем, че не е лошо да ни се помогне, когато имаме нужда. Социалните работници винаги ще са там да те разберат и ще дадат най-доброто от себе си, за да ти помогнат.

Смятам, че специалността и професията са от изключителна важност за хората в днешно време. Като общество имаме толкова много проблеми, които подминаваме и в които отказваме да се задълбочим. Изгубваме се във времето, в работа, в задължения. Така забравяме да погледнем вътре в себе си, забравяме да се вгледаме по-надълбоко в душите си, души, които имат нужда от лечение. Смятам, че имайки предвид работата, която извършват социалните работници, заплатата им следва да бъде по-висока. Нима социалните дейности се различават особено от медицината? Медицината лекува външно, докато социалните дейности лекуват отвътре, което мисля, че е еднакво значимо. Хората имат нужда както от външно, така и от вътрешно лечение, затова нашата професия не трябва да е толкова нископлатена. Социалните дейности ни дават възможност за саморефлексия – такава, която използваме и предаваме и на тези около нас. Очаквам обществото да разбере колко важна всъщност е тази специалност, колко много може да ни даде тя и колко много ще можеш да дадеш ти на околните, след като ѝ се отдадеш.

По същия начин и аз очаквам да стана един прекрасен, стойностен и достоен за уважение социален работник. Социален работник, който ще бъде мотивиран да дава, да помага и да бъде полезен на обществото ни.

Мога да говоря още много за тази специалност – защо е толкова ценна и от такава важност за мен. Тя ме учи да израствам с всяка изминала година. Учи ме да помагам както на себе си, така и на близките около мен. Искам да кажа дори, че не само ценя специалността си такава, каквато е – аз я обичам, тя вече е част от мен. Благодарен съм, че имам възможността да бъда в тази сфера и да я изучавам.